ประกาศกรมการขนส่งทางบก เรื่อง เกณฑ์การพิจารณาจำนวนที่นั่งของรถยนต์นั่งหรือน้ำหนักรถของรถยนต์บรรทุกที่จะขอรับความเห็นชอบการจดทะเบียนรถยนต์ส่วนบุคคล พ.ศ. 2558
ประกาศกรมการขนส่งทางบก
ประกาศกรมการขนส่งทางบก
เรื่อง
เกณฑ์การพิจารณาจำนวนที่นั่งของรถยนต์นั่งหรือน้ำหนักรถของรถยนต์บรรทุก
ที่จะขอรับความเห็นชอบการจดทะเบียนรถยนต์ส่วนบุคคล
พ.ศ. ๒๕๕๘[๑]
 

เพื่อให้การพิจารณาจำนวนที่นั่งของรถยนต์นั่งหรือน้ำหนักรถของรถยนต์บรรทุกที่จะขอรับความเห็นชอบการจดทะเบียนเป็นรถยนต์ส่วนบุคคลเป็นไปด้วยความเรียบร้อยและถือปฏิบัติ
เป็นไปแนวทางเดียวกัน อาศัยอำนาจตามความในข้อ ๗ ของระเบียบกรมการขนส่งทางบกว่าด้วย
การขอจดทะเบียนรถยนต์นั่งส่วนบุคคลที่มีที่นั่งเกิน ๑๒ ที่นั่ง
และรถยนต์บรรทุกส่วนบุคคลที่มีน้ำหนักรถเกิน ๒,๒๐๐ กิโลกรัม พ.ศ. ๒๕๕๘
อธิบดีจึงออกประกาศกำหนดเกณฑ์การพิจารณาจำนวนที่นั่งของรถยนต์นั่งหรือน้ำหนักรถของรถยนต์บรรทุก
ที่จะขอรับความเห็นชอบการจดทะเบียนรถยนต์ส่วนบุคคลไว้ ดังต่อไปนี้

ข้อ ๑ ประกาศนี้ให้ใช้บังคับตั้งแต่บัดนี้เป็นต้นไป

ข้อ ๒ การพิจารณาจำนวนที่นั่งของรถยนต์นั่งหรือน้ำหนักรถของรถยนต์บรรทุกที่จะต้องขอรับความเห็นชอบการจดทะเบียนรถยนต์ส่วนบุคคล
ให้ถือตามเกณฑ์ที่ผู้ผลิตกำหนดจำนวนที่นั่งสูงสุด หรือน้ำหนักรถสูงสุด
แต่ละแบบ/รุ่นของรถ แล้วแต่กรณี

ข้อ ๓ ในกรณีที่ผู้ผลิตไม่ได้กำหนดจำนวนที่นั่งของรถยนต์นั่ง
ให้พิจารณาจำนวนที่นั่ง
โดยคำนวณจากพื้นที่โดยสารที่วัดจากระยะด้านหลังพนักพิงคนขับถึงด้านท้ายสุดภายในห้องโดยสาร
โดยกำหนดที่นั่งตามความกว้างภายในของตัวรถที่ ๔๕ เซนติเมตร ต่อ ๑ ที่นั่ง
และกำหนดที่นั่งตามความยาวภายในของตัวรถที่ ๘๐ เซนติเมตร ต่อ ๑ แถวที่นั่ง โดยที่นั่งแต่ละแถวก่อนแถวสุดท้ายให้เว้นช่องทางเดิน
๒๕ เซนติเมตร และให้รวมที่นั่งคนขับ ๑ ที่นั่งและที่นั่งที่อยู่ตอนเดียวกับ
คนขับอีก ๑ ที่นั่งด้วย

ข้อ ๔ ในกรณีที่นายทะเบียนพิจารณาเห็นว่า
จำนวนที่นั่งสูงสุดหรือน้ำหนักรถสูงสุดที่ผู้ผลิตกำหนด ตามข้อ ๒ มีข้อน่าสงสัยหรือขัดกับสภาพข้อเท็จจริงอย่างชัดเจน
ให้ส่งข้อมูลแบบ/รุ่นของรถ
และรายละเอียดของรถให้กรมการขนส่งทางบกพิจารณาจำนวนที่นั่งหรือน้ำหนักรถเป็นรายกรณี


ประกาศ
ณ วันที่ ๑๔ พฤษภาคม พ.ศ. ๒๕๕๘
ธีระพงษ์
รอดประเสริฐ
อธิบดีกรมการขนส่งทางบก







ปริยานุช/ผู้จัดทำ
๑๔ กรกฎาคม
๒๕๕๘

ปุณิกา/ผู้ตรวจ
๒๒ กรกฎาคม
๒๕๕๘







[๑] ราชกิจจานุเบกษา
เล่ม ๑๓๒/ตอนที่ ๖๖ ง/หน้า ๑๗/๙ กรกฎาคม ๒๕๕๘